บจ.ผุดแผนธุรกิจรุกAEC
กระแสการเข้าสู่ประชาคมเศรษฐกิจอาเซียน (AEC) กำลังมาแรง หลายธุรกิจไม่ว่าจะขนาดเล็ก กลาง ใหญ่ ต่างตื่นตัวกันขนานใหญ่
25 มิ.ย. 2555

กระแสการเข้าสู่ประชาคมเศรษฐกิจอาเซียน (AEC) กำลังมาแรง หลายธุรกิจไม่ว่าจะขนาดเล็ก กลาง ใหญ่ ต่างตื่นตัวกันขนานใหญ่ 
เช่นเดียวกับบริษัทจดทะเบียน (บจ.) หลายแห่งที่อยู่ระหว่างปรับวิสัยทัศน์ เตรียมแผนธุรกิจอย่างเข้มข้น เพื่อให้ทันต่อการแข่งขันและโอกาสที่จะถาโถมเข้ามาในช่วง 2-3 ปีข้างหน้า
“วีรพันธ์ พูลเกษ” กรรมการผู้จัดการ บริษัท ไทคอน อินดัสเทรียล คอนเน็คชั่น (TICON) เปิดเผยว่า บริษัทได้ปรับแผนธุรกิจใหม่เพื่อรองรับการเข้าสู่ AEC ในปี 2558 โดยมองว่าในช่วง 1-2 ปีข้างหน้า ความต้องการคลังสินค้าและศูนย์กระจายสินค้าในประเทศไทยจะเพิ่มสูงขึ้นมาก เพราะไทยถือเป็นจุดยุทธศาสตร์ของภูมิภาคนี้ หากผู้ประกอบการต้องการขยายธุรกิจออกไปสู่อาเซียน ก็ต้องเข้ามาลงทุนด้านคลังสินค้าและศูนย์กระจายสินค้าในประเทศไทยเพื่อใช้เป็นฐานขนส่งออกไป
“ปัจจุบันเรามีฐานธุรกิจอยู่ในเขตกรุงเทพฯ อยุธยา ชลบุรี และปราจีนบุรี แต่จากนี้ไปจะเริ่มขยายออกไปสู่พื้นที่ภาคเหนือและอีสาน ซึ่งเป็นจุดยุทธศาสตร์ที่เชื่อมโยงกับเพื่อนบ้านมากขึ้น รวมทั้งมีแผนออกไปทำธุรกิจต่างประเทศด้วย โดยอยู่ระหว่างเตรียมเงินทุนให้พร้อมและมองหาที่ดินใหม่ๆ” วีรพันธ์ กล่าว




 
ทั้งนี้ บริษัทมีแผนก่อสร้างคลังสินค้าและศูนย์กระจายสินค้าให้ได้ปีละประมาณ 2 แสนตารางเมตร ซึ่งในช่วงนี้คาดว่างบลงทุนจะอยู่ที่ประมาณ 5,000 ล้านบาท แบ่งเป็นงบซื้อที่ดินจำนวน 2,000 ล้านบาท และงบก่อสร้าง 3,000 ล้านบาท 
สำหรับรายได้รวมปีนี้คาดว่าจะมากกว่า 5,000 ล้านบาท ซึ่งโตขึ้นจากปี 2554 ไม่ต่ำกว่า 100% และคาดว่าภายใน 2-3 ปี รายได้จากคลังสินค้าจะเพิ่มขึ้นเป็น 50% ของรายได้รวม จากปัจจุบันอยู่ที่ 30% 
“เสริมคุณ คุณาวงศ์” ประธานเจ้าหน้าที่บริหาร บริษัท ซีเอ็มโอ (CMO) กล่าวว่า อุตสาห กรรมออร์แกไนซ์จะได้รับประโยชน์จากการเปิด AEC มาก เพราะความสามารถของผู้ประกอบการไทยถือว่าอยู่ในอันดับต้นๆ ของอาเซียน 
สำหรับ CMO ได้ตั้งแผนกอาเซียนขึ้นมาศึกษากฎระเบียบ โอกาสทางธุรกิจ และระบบขนส่งในภูมิภาคนี้ โดยเบื้องต้นคาดว่าจะต้องหาพันธมิตรท้องถิ่นเข้ามาร่วมทำธุรกิจ เพราะในต่างประเทศจำเป็นต้องขอใบอนุญาตด้วย 
นอกจากนี้ อาจต้องออกไปตั้งบริษัทร่วมทุนในประเทศที่ห่างไกลจากไทยและไม่มีจุดเชื่อมโยงระบบขนส่ง เช่น อินโดนีเซีย เพราะไม่สามารถขนส่งอุปกรณ์เข้าไปได้ ส่วนประเทศใกล้เคียงก็จะใช้กรุงเทพฯ เป็นฐานในการทำธุรกิจ
“เป้าหมายหลักของเราอยู่ที่อินโดนีเซียกับพม่า ธุรกิจที่โฟกัสมากสุด คือ การจัดงานอีเวนต์ การจัดกิจกรรมการตลาด คอนเสิร์ต และโชว์ทางวัฒนธรรม เราคาดว่าผลจากการเปิด AEC จะทำให้รายได้ในช่วง 2-3 ปีข้างหน้าโตขึ้น 100% จาก 1,000 ล้านบาท เป็น 2,000 ล้านบาท” เสริมคุณ กล่าว
“ประกิต ประทีปะเสน” ประธานกรรมการ บริษัท ผลิตภัณฑ์ตราเพชร (DRT) ให้ความเห็นว่า บริษัทส่งออกสินค้าไปขายที่กัมพูชาและพม่าอยู่แล้ว แต่หลังจากนี้จะขยายตลาดออกไปสู่มาเลเซียและอินโดนีเซีย โดยการเพิ่มศูนย์กระจายสินค้าที่ จ.สุราษฎร์ธานี จากปัจจุบันมีอยู่แล้ว 1 แห่งที่ จ.ขอนแก่น ซึ่งครอบคลุมตลาดอีสานและกัมพูชา 
“เราคงไม่ไปสร้างโรงงานในบริเวณที่เชื่อมต่อกับเพื่อนบ้าน เพราะเสี่ยงเกินไป แต่จะไปตั้งศูนย์กระจายสินค้าแทน ซึ่งสามารถเข้าถึงตลาดต่างประเทศได้เช่นกัน” ประกิต กล่าว
“ศิริวัฒน์ วงศ์จารุกร” กรรมการผู้จัดการใหญ่ บริษัท เอ็มเอฟอีซี (MFEC) กล่าวว่า ธุรกิจไอทีจะได้รับประโยชน์จากการเปิด AEC ทางอ้อม โดยหลังจากที่ทุกประเทศเปิดเสรีแล้วจะทำให้การแข่งขันสูงขึ้น ทำให้ผู้ประกอบการต้องเร่งปรับตัว เสริมประสิทธิภาพแข่งขันและการวัดผลที่เป็นรูปธรรม ซึ่งจะก่อให้เกิดการลงทุนด้านไอทีจำนวนมาก 
“บริษัทได้ปรับตัวรองรับ AEC มานานแล้วด้วยการควบรวมกิจการกับบริษัทหลายแห่ง เพื่อสร้างความแข็งแกร่ง และตอบสนองความต้องการของลูกค้าได้ครบวงจรมากขึ้น” ศิริวัฒน์ กล่าว